CELEX: 32012D0121(01)
Language: mt
Date: 2012-01-19 00:00:00
Title: Deċiżjoni tal-Kummissjoni tad- 19 ta’ Jannar 2012 dwar it-twaqqif tal-Grupp ta’ Awtoritajiet tal-Unjoni Ewropea li huma responsabbli għall-attivitajiet taż-żejt u tal-gass li jitwettqu lil hinn mill-kosta

21.1.2012   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 18/8
            
         DEĊIŻJONI TAL-KUMMISSJONI
   tad-19 ta’ Jannar 2012
   dwar it-twaqqif tal-Grupp ta’ Awtoritajiet tal-Unjoni Ewropea li huma responsabbli għall-attivitajiet taż-żejt u tal-gass li jitwettqu lil hinn mill-kosta
   2012/C 18/07
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Billi:
   
               (1)
            
            
               L-Artikolu 191 tat-Trattat jistabbilixxi l-għanijiet tal-preservazzjoni, tal-ħarsien u tat-titjib tal-kwalità tal-ambjent u joħloq obbligu għall-azzjonijiet kollha tal-Unjoni li jkunu appoġġati minn livell għoli ta’ protezzjoni bbażat fuq il-prinċipju ta’ prekawzjoni u fuq azzjoni preventiva u għall-użu prudenti u razzjonali tar-riżorsi naturali.
            
         
               (2)
            
            
               Il-politika tal-Unjoni għandha l-għan li tnaqqas l-okkorrenza ta’ aċċidenti kbar marbutin mal-attivitajiet taż-żejt u tal-gass li jitwettqu lil hinn mill-kosta u li tillimita l-konsegwenzi tagħhom, u b’hekk iżżid il-ħarsien tal-ambjent tal-baħar u tal-ekonomiji ta’ mal-kosta mit-tniġġis kif ukoll tillimita t-tfixkil potenzjali għall-produzzjoni indiġena tal-enerġija fl-Unjoni, u li ttejjeb il-mekkaniżmi ta’ reazzjoni fil-każ ta’ xi aċċident.
            
         
               (3)
            
            
               L-aċċidenti marbutin mal-attivitajiet taż-żejt u tal-gass li jitwettqu lil hinn mill-kosta fl-2010, l-iktar dak tal-pjattaforma taż-żejt imsejħa “Deepwater Horizon” fil-Golf tal-Messiku, qanqlu analiżi tal-politiki li għandhom l-għan li jiżguraw is-sikurezza tal-attivitajiet li jitwettqu lil hinn mill-kosta. Il-Kummissjoni esprimiet il-fehmiet inizjali tagħha dwar is-sikurezza tal-ħidmiet taż-żejt u tal-gass li jitwettqu lil hinn mill-kosta fil-Komunikazzjoni tagħha msejħa “L-isfida tas-sikurezza tal-attivitajiet taż-żejt u l-gass fil-baħar” (1) fit-12 ta’ Ottubru 2010.
            
         
               (4)
            
            
               Hemm riskji sinifikanti li, fl-ilmijiet tal-Unjoni, iseħħ xi aċċident kbir taż-żejt jew tal-gass lil hinn mill-kosta. L-industriji taż-żejt u tal-gass lil hinn mill-kosta huma stabbiliti f’għadd ta’ reġjuni tal-Unjoni, u hemm prospetti għal żviluppi reġjonali ġodda fl-ilmijiet tal-Unjoni. Il-produzzjoni taż-żejt u tal-gass lil hinn mill-kosta hija element sinifikanti fis-sigurtà tal-provvista tal-enerġija tal-UE.
            
         
               (5)
            
            
               Filwaqt li l-Unjoni diġà għandha eżempji ta’ prattiki regolatorji nazzjonali eċċellenti marbutin mal-attivitajiet taż-żejt u tal-gass li jitwettqu lil hinn mill-kosta, it-titjib tal-implimentazzjoni tal-qafas regolatorju għall-ħidmiet taż-żejt u tal-gass li jitwettqu lil hinn mill-kosta jista’ jkompli jtejjeb is-sikurezza tal-attivitajiet li jitwettqu lil hinn mill-kosta.
            
         
               (6)
            
            
               L-iskambju kontinwu tal-esperjenza, l-identifikazzjoni tal-aqwa prattiki fost l-awtoritajiet nazzjonali u l-industrija u t-titjib tal-miżuri ta’ implimentazzjoni qed jiġu rrikonoxxuti bħala aspetti ewlenin ta’ skema regolatorja li taħdem tajjeb.
            
         
               (7)
            
            
               Il-valur tal-kollaborazzjoni bejn l-awtoritajiet li huma responsabbli għall-attivitajiet li jitwettqu lil hinn mill-kosta ġie stabbilit b’mod ċar permezz tal-attivitajiet tal-Forum tal-Awtoritajiet li huma responsabbli għall-attivitajiet li jitwettqu lil hinn mill-kosta fil-Baħar tat-Tramuntana u tal-Forum tar-Regolaturi Internazzjonali. Abbażi ta’ dawn l-esperjenzi, huwa importanti li l-effettività tat-trasferiment tal-esperjenza u tal-għarfien madwar l-Unjoni tittejjeb kemm jista’ jkun permezz ta’ struttura formali fil-livell tal-Unjoni kollha.
            
         
               (8)
            
            
               Filwaqt li jissejjes l-aktar fuq l-attivitajiet tar-regolaturi nazzjonali, fl-attivitajiet tiegħu, il-Grupp ta’ Awtoritajiet tal-Unjoni Ewropea li huma responsabbli għall-attivitajiet taż-żejt u tal-gass li jitwettqu lil hinn mill-kosta għandu jinkludi l-esperjenza tal-partijiet interessati rilevanti, inkluża dik ta’ pajjiżi terzi rilevanti. Il-Grupp ta’ Awtoritajiet għandu jiffaċilita t-trasferiment tal-għarfien fost il-partijiet interessati u jgħin biex jinħarġu linji gwida formali dwar l-aqwa prattiki.
            
         
               (9)
            
            
               L-għanijiet tal-kollaborazzjoni bejn l-awtoritajiet li huma responsabbli għall-attivitajiet li jitwettqu lil hinn mill-kosta fuq kwistjonijiet marbutin mal-fatt li jiġu evitati aċċidenti kbar lil hinn mill-kosta u li jkun hemm reazzjoni għalihom jikkumplimentaw ukoll l-għanijiet tal-Grupp permanenti ta’ ħidma dwar l-industrija tat-tħaffir fil-minjieri u l-industriji tat-tħaffir l-oħrajn stabbilit bl-Artikolu 6 tad-Deċiżjoni tal-Kunsill 2003/C 218/01 li tistabbilixxi Kumitat ta’ Konsulenza dwar is-Sigurtà [is-Sikurezza] u s-Saħħa fuq il-Post tax-Xogħol u jikkumplimentaw ukoll l-għanijiet ta’ dan l-istess Kumitat.
            
         
               (10)
            
            
               Għandu jsir provvediment għal regoli dwar l-iżvelar tat-tagħrif mill-membri tal-Grupp ta’ Awtoritajiet u mir-rappreżentanti tagħhom, mingħajr ħsara għar-regoli tal-Kummissjoni dwar is-sigurtà kif stipulat fl-Anness għad-Deċiżjoni tal-Kummissjoni 2001/844/KE, KEFA, Euratom.
            
         
               (11)
            
            
               Id-dejta personali kollha dwar il-membri tal-Grupp ta’ Awtoritajiet għandha tkun ipproċessata skont ir-Regolament (KE) Nru 45/2001 tal-Parlament Ewropew u tal-Kunsill tat-18 ta’ Diċembru 2000 dwar il-protezzjoni ta’ individwu fir-rigward tal-ipproċessar ta’ data [dejta] personali mill-istituzzjonijiet u l-korpi tal-Komunità u dwar il-movement liberu ta’ dak id-data [din id-dejta] (2),
            
         IDDEĊIDIET KIF ĠEJ:
   Artikolu 1
   Suġġett
   B’dan għandu jiġi stabbilit il-Grupp ta’ Awtoritajiet tal-Unjoni Ewropea li huma responsabbli għall-attivitajiet taż-żejt u tal-gass li jitwettqu lil hinn mill-kosta (minn hawn ’il quddiem imsejjaħ “il-Grupp ta’ Awtoritajiet”).
   Artikolu 2
   Kompitu
   1.   Il-Grupp ta’ Awtoritajiet għandu jservi primarjament bħala forum għall-iskambju tal-esperjenzi u tal-għarfien espert bejn l-awtoritajiet nazzjonali u l-Kummissjoni.
   2.   L-attivitajiet tal-Grupp ta’ Awtoritajiet jistgħu jinkludu, b’koordinazzjoni mal-attivitajiet tal-gruppi kollha l-oħra ta’ esperti rilevanti, il-kwistjonijiet kollha marbutin mal-prevenzjoni ta’ aċċidenti kbar fil-ħidmiet taż-żejt u tal-gass li jitwettqu lil hinn mill-kosta fl-Unjoni kif ukoll lil hinn mill-fruntieri tagħha, jekk ikun xieraq, u mat-tweġiba għalihom.
   3.   Il-Grupp tal-Awtoritajiet għandu jiddiskuti, jgħin u jagħti l-opinjoni tiegħu lill-Kummissjoni, jew fuq talba tal-Kummissjoni jew fuq inizjattiva tiegħu stess, b’mod partikulari dwar il-kwistjonijiet li ġejjin:
   
               (a)
            
            
               l-identifikazzjoni ta’ prijoritajiet għat-tħejjija ta’ dokumenti li jservu ta’ gwida u ta’ standards kif ukoll tal-aqwa prattiki fis-settur taż-żejt u tal-gass;
            
         
               (b)
            
            
               it-tħejjija ta’ linji gwida dwar l-aqwa prattiki fl-industrija, jew l-għoti ta’ bidu għal din it-tħejjija u s-sorveljanza tagħha;
            
         
               (c)
            
            
               fl-interess tal-iskambju tal-esperjenza, it-tħaffif tal-iskambju tat-tagħrif b’mod rapidu bejn il-Kummissjoni u l-awtoritajiet nazzjonali, pereżempju dwar l-okkorrenza ta’ inċidenti kbar u ta’ avvenimenti li setgħu wasslu għal inċidenti kbar u l-kawżi tagħhom u t-tweġiba għalihom, kif ukoll tal-intelliġenza operattiva marbuta mal-istallazzjonijiet tat-tħaffir li beħsiebhom jiċċaqalqu minn Stat Membru għall-ieħor;
            
         
               (d)
            
            
               il-promozzjoni u t-tħaffif tal-kunsens bejn il-Kummissjoni u l-awtoritajiet nazzjonali dwar l-aqwa prattiki regolatorji;
            
         
               (e)
            
            
               il-promozzjoni tal-iskambji u s-sekondar tal-persunal bejn l-awtoritajiet nazzjonali biex iżidu l-għarfien u l-esperjenza tagħhom;
            
         
               (f)
            
            
               l-iskambju tat-tagħrif dwar l-applikazzjoni tal-leġiżlazzjoni u tal-politiki nazzjonali u tal-Unjoni li huma rilevanti għall-attivitajiet taż-żejt u tal-gass li jitwettqu lil hinn mill-kosta, inklużi l-miżuri għall-prevenzjoni ta’ atti illegali intenzjonati kontra dawk l-attivitajiet, u l-għoti ta’ għajnuna lill-Kummissjoni fil-monitoraġġ tal-implimentazzjoni tal-acquis rilevanti tal-Unjoni.
            
         Artikolu 3
   Konsultazzjoni
   1.   Mingħajr ħsara għall-Artikolu 2, il-Kummissjoni tista’ tikkonsulta lill-Grupp tal-Awtoritajiet dwar kull kwistjoni li jkollha x’taqsam ma’ perikli kbar fit-tfittxija u l-esplorazzjoni għaż-żejt u għall-gass lil hinn mill-kosta u fil-produzzjoni tagħhom.
   2.   Il-Grupp tal-Awtoritajiet għandu jikkonsulta mal-gruppi l-oħra ta’ esperti tal-Kummissjoni meta jkun hemm interessi kumplimentari sabiex jiżgura li l-gruppi l-oħra jkunu jafu dwar kwistjonijiet rilevanti u sabiex jirċievi tagħrif li jkun ta’ interess għalih.
   Artikolu 4
   Sħubija – Ħatra
   1.   Il-Grupp tal-Awtoritajiet għandu jkun magħmul mill-awtoritajiet tal-Istati Membri li huma responsabbli għas-sorveljanza regolatorja tal-attivitajiet taż-żejt u tal-gass li jitwettqu lil hinn mill-kosta u għal kwistjonijiet tal-politika relatati ma’ dawn l-attivitajiet.
   2.   L-awtoritajiet tal-Istati Membri għandhom jaħtru lir-rappreżentanti tagħhom.
   3.   L-ismijiet tal-awtoritajiet tal-Istati Membri għandhom jiġu ppubblikati fir-Reġistru tal-gruppi ta’ esperti tal-Kummissjoni u ta’ entitajiet simili oħrajn (“ir-Reġistru”).
   4.   Id-dejta personali għandha tinġabar u tkun ipproċessata u ppubblikata skont ir-Regolament (KE) Nru 45/2001.
   Artikolu 5
   Operat
   1.   Il-Grupp tal-Awtoritajiet għandu jkun ippresedut minn rappreżentant tal-Kummissjoni, li jista’ jaħtar kopresident.
   2.   Bi qbil mas-servizzi tal-Kummissjoni, il-Grupp tal-Awtoritajiet jista’ jistabbilixxi sottogruppi biex jeżaminaw kwistjonijiet speċifiċi, bħalma huwa l-iskambju tal-aqwa prattiki, abbażi ta’ termini ta’ referenza xierqa. Hekk kif itemmu l-mandat tagħhom, dawn is-sottogruppi għandhom jiġu xolti.
   3.   Fuq stedina tal-President, ir-rappreżentanti tas-setturi kkonċernati, fosthom rappreżentanti mill-industrija, mill-għaqdiet tal-ħaddiema, mill-qasam akkademiku, mill-organizzazzjonijiet tar-riċerka, mill-organizzazzjonijiet mhux governattivi, mill-Aġenziji rilevanti tal-Unjoni, minn pajjiżi terzi u minn partijiet interessati oħrajn, jistgħu jieħdu sehem f’ħidmet il-Grupp tal-Awtoritajiet. Barra minn hekk, l-individwi jew l-organizzazzjonijiet li jistgħu jikkontribwixxu, bil-parteċipazzjoni tagħhom, għal ħidmet il-Grupp tal-Awtoritajiet jistgħu jingħataw l-istatus ta’ osservaturi.
   4.   Normalment il-Grupp tal-Awtoritajiet u s-sottogruppi tiegħu għandhom jiltaqgħu fil-bini tal-Kummissjoni skont il-proċeduri u l-iskeda stabbiliti minnha. Jekk is-servizzi tas-segretarjat ma jkunux ipprovduti mod ieħor, il-Kummissjoni għandha tipprovdihom.
   5.   Stat Membru jista’ jitlob l-opinjoni tal-Grupp tal-Awtoritajiet dwar dokumenti u tagħrif ippubblikat dwar perikli kbar fl-attivitajiet taż-żejt u tal-gass li jitwettqu lil hinn mill-kosta, skont id-dispożizzjonijiet tal-leġiżlazzjoni applikabbli tal-Unjoni.
   6.   Il-Grupp tal-Awtoritajiet għandu jirrapporta b’mod regolari dwar l-attività tiegħu, l-iktar dwar l-identifikazzjoni u l-implimentazzjoni tal-aqwa prattiki u dwar il-prestazzjoni tal-industrija tal-attivitajiet li jitwettqu lil hinn mill-kosta.
   7.   Il-Grupp tal-Awtoritajiet għandu jiltaqa’ mill-inqas darba fis-sena.
   8.   Il-membri maħtura tal-Grupp tal-Awtoritajiet u l-President għandhom jiltaqgħu mill-inqas darba f’sena mal-kontropartijiet mill-Grupp permanenti ta’ ħidma għall-industrija tat-tħaffir fil-minjieri u l-industriji tat-tħaffir l-oħrajn sabiex jiddiskutu magħhom il-ħidma taż-żewġ organizzazzjonijiet matul il-perjodu ta’ qabel u jaqsmu flimkien il-pjanijiet tagħhom għall-ħidma fil-ġejjieni.
   9.   It-tagħrif miksub mill-parteċipazzjoni fid-diskussjonijiet tal-Grupp tal-Awtoritajiet jew tas-sottogruppi tiegħu ma jistax jinkixef, jekk, fil-fehma tal-Kummissjoni, dak it-tagħrif ikollu x’jaqsam ma’ kwistjonijiet kunfidenzjali.
   10.   Il-Grupp tal-Awtoritajiet għandu jadotta r-regoli ta’ proċedura tiegħu abbażi tar-regoli standard ta’ proċedura għall-gruppi ta’ esperti.
   Artikolu 6
   Spejjeż tal-laqgħat
   1.   Dawk li jieħdu sehem fl-attivitajiet tal-Grupp tal-Awtoritajiet jew tas-sottogruppi tiegħu m’għandhomx jitħallsu għas-servizzi tagħhom.
   2.   L-ispejjeż tal-ivvjaġġar u tas-sussistenza li jġarrbu dawk li jieħdu sehem fl-attivitajiet tal-Grupp tal-Awtoritajiet jew fis-sottogruppi tiegħu għandhom jitħallsu lura mill-Kummissjoni skont id-dispożizzjonijiet li jkunu fis-seħħ fil-Kummissjoni.
   3.   Dawk l-ispejjeż għandhom jitħallsu lura fil-limiti tal-approprjazzjonijiet disponibbli allokati skont il-proċedura annwali għall-allokazzjoni tar-riżorsi.
   
      Magħmul fi Brussell, id-19 ta’ Jannar 2012.
      
         
            Għall-Kummissjoni
         
         Günther OETTINGER
         
            Membru tal-Kummissjoni
         
      
   
   
      (1)  COM(2010) 560 finali.
   
      (2)  ĠU L 8, 12.1.2001, p. 1.